21. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ.129 της 2/17 Αυγ. 1963 (ΦΕΚ Α΄ 125) Περί καταργήσεως πάντων των εν τη χώρα λειτουργούντων άνευ αδείας ραδιοσταθμών. 1)Έχον υπ’ όψιν ότι εις διαφόρους πόλεις της χώρας, κατά παράβασιν των κειμένων διατάξεων, συνεστήθησαν και λειτουργούσι ραδιοσταθμοί, προκαλούντες ανωμαλίας εις τας εθνικάς ραδιοεκπομπάς και τας Τηλεπικοινωνίας. 2)Ιδόν τας διατάξεις των άρθρ. 1 και 2 του Νόμ. 2312/53 «περί οργανώσεως της Εθνικής Ραδιοφωνίας», καθώς και τας συναφείς τοιαύτας περί Τηλεπικοινωνιών κλπ. 3)Ακούσαν σχετικήν εισήγησιν των εν προκειμένω αρμοδίων Υπουργού Συγκοινωνιών και Υφυπουργού Προεδρίας Κυβερνήσεως, αποφασίζει: Ι)Διατάσσει την κατάργησιν πάντων των εν τη χώρα λειτουργούντων, άνευ νομίμου αδείας, ραδιοσταθμών, εντός δεκαημέρου από της κοινοποιήσεως της παρούσης υπό των οικείων Νομαρχών. ΙΙ)Εντέλλεται την διάλυσιν των εγκαταστάσεων εκπομπής και των λοιπών τεχνικών τοιούτων, των ανωτέρω ραδιοσταθμών, δια των απανταχού οικείων αστυνομικών Αρχών. ΙΙΙ)Εντέλλεται τους εκασταχού Νομάρχας, όπως εποπτεύσωσι της αμέσου εκτελέσεως της παρούσης, υποβάλλωσι δε εντός δεκαημέρου το πολύ, προς το Υφυπουργείον Προεδρίας Κυβερνήσεως (Δ/νσιν Ραδιοφωνίας) τα πρωτόκολλα σφραγίσεως των εγκαταστάσεων. IV)Διατάσσει την μερίμνη των εκασταχού Νομαρχών, ενέργειαν λεπτομερούς απογραφής πάντων των περιουσιακών στοιχείων και απαιτήσεων, των ιδιοκτητών των εν λόγω ραδιοσταθμών, των προερχομένων εκ της λειτουργίας των σταθμών τούτων, καθώς και την ενέργειαν οικονομικού ελέγχου επί της καθόλου διαχειρίσεως αυτών, δι’ αρμοδίων οικονομικών υπαλλήλων. Τα πορίσματα των ελέγχων τούτων δέον να υποβληθώσιν εις το προαναφερθέν Υφυπουργείον, μέχρι 30 Νοεμβρίου ε.έ. V)Εντέλλεται τας οικείας αστυνομικάς αρχάς, όπως, δια του Υφυπουργείου Εσωτερικών, αναφέρωσιν αμέσως, περί των εις τας περιφερείας των, τυχόν λειτουργούντων παρανόμων ραδιοσταθμών, καθώς και τα της εκτελέσεως της παρούσης. Η ισχύς της παρούσης άρχεται από της δημοσιεύσεως αυτής δια της Εφημερίδος της Κυβερνήσεως. 